જગદીશભાઈ ઝાઝું ભણ્યા નથી, પરંતુ ગ્રાસ્પિંગ પાવર ગજબનો છે. એક વાર સમજી લે, પછી એ કામને એવી ચીવટથી કરે જાણે વર્ષોનો અનુભવ હોય. તેમનો કન્સ્ટ્રક્શન મટીરિયલ સપ્લાયનો બિઝનેસ છે. કામ સંભાળવા માટે પુત્ર અને સ્ટાફ છે છતાં રોજ સવાર-સાંજ દુકાને જાય છે. લોખંડના સળિયાથી લઈ બાંધકામ માટેની અન્ય સામગ્રી અને પ્લાસ્ટર ઑફ પૅરિસના બદલે વપરાતી બબલશીટ વિશેની ઝીણામાં ઝીણી માહિતી તેમની પાસેથી મળી રહે. આ ઉંમરે તેમની યાદશક્તિ પણ બહુ સારી છે. કોઈ માલસામાન લેવા આવે અને જો રોકડ રકમ આપે તો નોટોના બંડલને ગણતી વખતે કેટલા રૂપિયાની કેટલી નોટો છે એના પર માત્ર એક નજર ફેરવી લે. ત્યાર બાદ જ્યારે પણ બૅન્કમાં પૈસા ભરવા જાય તેમને તમામ રકમની નોટો મોઢે હોય. દુકાનમાં બિલ બનાવવાં, માલ-સામાનની ગણતરી કરવી, બૅન્કમાં અથવા કલેક્શન માટે જવું વગેરે બહારનાં મોટા ભાગનાં કામ તેઓ જાતે કરે છે એટલું જ નહીં, ઘરના કામમાં પણ સહાયરૂપ થાય.